Jann Sjursen (KRF), 2000-04-11:
Den afgørelse, som vælgerne skal træffe den 28. september 2000,
har vidtrækkende konsekvenser, og det gælder, uanset om det bliver et nej eller et ja ved folkeafstemningen.
Jeg vil gerne understrege, at det efter Kristeligt Folkepartis opfattelse er umuligt præcis at opregne, hvilke konsekvenser af økonomisk og politisk karakter resultatet af folkeafstemningen vil få.
Men det er selvfølgelig reelt at forsøge at prøve at belyse det og kvalificere argumentationen efter, hvilke fordele henholdsvis ulemper der måtte komme af en dansk ophævelse af det forbehold, vi har over for ØMU'ens tredje fase.
Vel er euroen en realitet, selv om den klingende mønt endnu ikke er kommet på gaden, men som sagt er de politiske konsekvenser efter vores opfattelse ikke fuldt gennemskuelige og kan ikke sættes op på et regnebræt, og derfor er det mig sådan set meget magtpåliggende at understrege, at vi ser sådan på det, at Danmark er parat til og kan bære konsekvenserne af såvel et ja som et nej.
Jeg hæfter mig ved, at udenrigsministeren i sin del af besvarelsen af forespørgslen sagde, at den europæiske dagsorden er et hele.
Den europæiske dagsorden er et hele, og derfor kan man heller ikke isolere debatten om euroen, om den danske undtagelse og om Den Økonomiske og Monetære Unions udvikling i EU fra alle andre spørgsmål.
Den danske afgørelse og euroens udvikling har også noget at gøre med det, der i øvrigt sker i fællesskabet i EU, og det er vores opfattelse, at de ting sågar også har noget at gøre med det, der foregår under den igangværende regeringskonference, der skal føre til en ny traktat på Nicetopmødet til december.
Det hele er en langstrakt proces, også med ØMU'en.
Processen startede med det indre marked, der kom på plads med Fællesakten i sin tid, og hvor kronen på værket i næsten bogstaveligste forstand nu skal være Den Økonomiske og Monetære Union og den klingende euromønt.
Jeg vil godt understrege, at vi fra Kristeligt Folkepartis side undrer os over - uanset om vi er fra ja- eller nejsiden i vort parti - at regeringen har valgt at fremrykke afstemningsdatoen, fordi den tredje fase ikke er så gammel endda, og vort forbehold i virkeligheden giver grund til at afvente euroens udvikling: hvor sikker en valuta den vil blive.
De fordele og ulemper, som er indgået i vore overvejelser, kan jeg for nogles vedkommende opregne i nogle få stikord
På fordelssiden erkender vi, at den fælles valuta kan være med til at lette handel, investeringer og turisme, fordi valutausikkerheden og omkostningerne ved veksling af valuta fjernes mellem eurolandene.
Det kan også være en fordel, at eurolandene sammen kan reagere på økonomiske udsving, der rammer hele Unionen, fordi man altså vil have fælles fodslag.
På den side, hvor vi tæller ulemperne, vil vi pege på, at landene formelt, men efter vores opfattelse også til en vis grad reelt, vil få mindre økonomisk handlefrihed, færre nationale justeringsmekanismer.
Jeg vil nævne, at det for os at se bliver nødvendigt i stigende grad også at inddrage andre politikområder i samarbejdet.
Jeg har allerede nævnt regeringskonferencen, og vi anser det ærlig talt ikke for at være nogen tilfældighed, at man dér diskuterer elementer af social- og arbejdsmarkedspolitik.
På ulempesiden vil jeg også nævne, at flere beslutninger vil blive truffet på EU-niveau frem for på nationalt niveau.
Vi mener, at det giver vort demokrati dårligere betingelser.
Dertil vil jeg også føje, at selv om euroforbeholdet vedrører Danmark alene, så er hele dette projekt også med til at forstærke en integration i dybden, hvor vi fra Kristeligt Folkepartis side først og fremmest ønsker en integration i bredden.
Jeg har lagt vægt på at fremhæve nogle af de fordele og ulemper, som vi har diskuteret i Kristeligt Folkeparti i forhold til euroen, til spørgsmålet om ophævelse eller fastholdelse af det danske forbehold.
Jeg vil godt her afslutningsvis understrege, at Kristeligt Folkepartis folketingsgruppe undtagelsesvis er delt og også er delt lige over i spørgsmålet om holdningen til euroen.
Den deling vil også afspejle sig i vores folketingsgruppes medlemmers stemmeafgivning i forbindelse med de forslag til vedtagelse, der er fremsat af forskellige partier.